Vyfde verdagte vas ná KFC-‘aanranding’‘n Skermskoot uit die video. ŉ Vyfde verdagte is in hegtenis geneem in verband met die beweerde aanranding van ŉ egpaar verlede week by ŉ KFC-restaurant in Pretoria. Kapt. Kay Makhubela, woordvoerder van die polisie, het aan Maroela Media bevestig die man en sy regsverteenwoordiger het hom Maandagoggend by ŉ polisiestasie oorgegee waar hy in hegtenis geneem is. Hy is tans in aanhouding en sal binnekort op aanklagte van aanranding en die rig van ŉ vuurwapen in die hof verskyn. Maroela Media het vroeër berig ŉ video van die beweerde aanranding, wat by ŉ KFC-restaurant in Montana plaasgevind het, het wyd opslae gemaak nadat dit soos ŉ veldbrand op sosiale media versprei het. Die beeldmateriaal toon hoe ŉ groep van ses mans na bewering vir Jacob Sono en sy vrou aanval nadat die egpaar die mans gevra het om vorentoe te beweeg in die deurrybaan by die KFC-restaurant. Vier mans wat deur die polisie as M Harding (23), O Muller (20), RJ Nel (39) en DJ van Rooyen (21) geïdentifiseer is, is verlede week in verband met die voorval in hegtenis geneem. Hulle het reeds Vrydag in die Pretoria-landdroshof verskyn, waarna een van hulle op borgtog vrygelaat is. Die ander drie is borgtog geweier en sal die komende Vrydag weer om borgtog aansoek doen. Die voorval is deur verskeie mense, politieke partye en groepe veroordeel en deur talle as ŉ rasse-aanval bestempel. Flip Buys, voorsitter van die Solidariteit Beweging, het Maandag in ŉ verklaring gesê mense wat ander aanrand, verdien om met die volle mag van die gereg kennis te maak. Volgens Buys bemoeilik hierdie gedrag die stryd om rassisme hok te slaan. “Afrikaners kan nie aan die een kant téén Malema se rassistiese dreigemente uitvaar, maar dan terselfdertyd hierdie tipe optrede duld nie. Rassisme moet in al sy vorme beveg word,” het hy gesê. “Hierdie soort optrede deur klaarblyklik ekstremistiese enkelinge bied aan die ANC die stok om alle wit mense van rassisme skuldig te bevind met behulp van nuwe wetgewing, en hulle as gemeenskap te veroordeel en te vonnis as rassistiese misdadigers. As mense hulself skuldig maak aan sulke swak gedrag en aksies, maak dit die goeie werk wat die res tot stand probeer bring, ongedaan. “Almal besef al teen hierdie tyd dat sekere rassistiese optrede aan die groot klok gehang word. Weerhou jouself eerder van sulke gedrag, en werk aan wedersydse erkenning en respek.” Jan Bosman, hoofsekretaris van die Afrikanerbond, het Maandag in reaksie op die voorval na Fikile Mbalula, minister van polisie, gekap en gesê Mbalula moet verantwoordelik optree ten opsigte van sy uitsprake oor minderheidsgroepe in die land. “Om vanuit die heup te skiet en minderheidsgroepe met ŉ teerkwas by te kom, is ongevraag,” het hy gesê. “Die aanranding by KFC mag ŉ strafregtelike daad wees [en] moontlik rassistiese ondertone hê. So ŉ geval moet egter op eie meriete hanteer en as sodanig vervolg word. Te maklik word wit strafregtelike oortredings as rassisme afgemaak en nog makliker word dit veralgemeen. Die Afrikanerbond verwerp enige kwetsende en neerhalende opmerkings en gedrag, wit teenoor swart en ook omgekeerd. Waar mense hulself skuldig maak aan onaanvaarbare en onmenslike optrede, in sommige gevalle rassisties, moet dit verwerp en deur die regte kanale hanteer word.”